Papersnake/gushiwen huggingface dataset:
和运司园亭 小亭
孙甫（宋代）

萧森玉溪南，小亭屹相向。使华双轺车，禅境二方丈。

固将物理齐，室隘志自广。松竹周四檐，足以备幽赏。
桐柏道中见农人有戴其父谒庙者
彭汝砺（宋代）

戴天虽重莫辞勤，力尽何能报一分。我有此诚嗟不待，自怜终世不如君。
次韵嵩阳陈叔易先生见访 其一
释道潜（宋代）

知君挟册未尝闲，一志端能事孔颜。千里扁舟下吴会，眼中收拾只溪山。
望亭夜泊
张镃（宋代）

新月何曾展画帏，便教星斗避寒辉。
量量自在天公最，昨日峰头有雪飞。
新雪八韵（一作闲居新雪）
薛能（唐代）

大雪满初晨，开门万象新。龙钟鸡未起，萧索我何贫。

耀若花前境，清如物外身。细飞斑户牖，干洒乱松筠。

正色凝高岭，随流助要津。鼎消微是滓，车碾半和尘。

茶兴留诗客，瓜情想戍人。终篇本无字，谁别胜阳春。
九江和人赠陈生
李咸用（唐代）

天畏斯文坠，凭君助素风。意深皆可补，句逸不因功。

暮替云愁远，秋惊月占空。寄家当瀑布，时得笑言同。
书怀寄刘五
杨亿（宋代）

风波名路壮心残，三径荒凉未得还。
病起东阳衣带缓，愁多骑省髩毛斑。
五年书命尘西阁，千古移文愧北山。
独忆琼枝苦霜霰，清罇岁晏强酡颜。
壶中天慢 病中感怀
张绉英（明代）

楼头雁字，却回风惊起，哀鸿嘹唳。不管离人肠欲断，酿做一天愁思。

扇已迎秋，蝉还泣露，一例添憔悴。飘零倦客，啼鹃省得深意。

堪叹梦影匆匆，韶华易老，雨溅飞花碎。有恨只应和泪咽，回首旧游难再。

隙月留辉，残灯恋影，耿耿心如醉。漏声听彻，独怜欹枕无寐。
醉中赋别
白玉蟾（宋代）

话别应知太去匆，明朝马首定东风。
镜中人瘦如花瘦，湖上春浓似酒浓。
行色已如天色好，道情不与世情同。
如今老眼浑无泪，醉颈当筵似玉虹。
送康孔高
杨士奇（明代）

云南南望不须忧，千里零陵赴旧游。复职亲承当宁命，过乡先旧倚门愁。

数家渔舍连江郭，尽日山光满郡楼。博士到家多雅趣，弦歌声里度春秋。
八功德水
王安石（宋代）

雪山马口出琉璃，闻说诸天与护持。
此水遥连八功德，供人真净四威仪。
当时迦叶无尘染，何事阌乡有土思。
道力起缘非一路，但知瓢饮是生疑。
赠令狐进士
宋庠（宋代）

阙里高谈擅席珍，多年嵇痺叹沈沦。
封轺续食论乡士，采服承颜断织亲。
风直鹢郊伤六翮，机藏鼷弩惜千钧。
载肴谁就扬雄宅，覆瓿书成担石贫。
送正全化主
释居简（宋代）

告人觅饭与人吃，伸脚总在缩脚里。底事身心太不臧，要令饱不知惭愧。
寄程沧洲
赵汝腾（宋代）

身是金华旧使君，闻公新渥倍欢忻。
朱轓暂为东莱起，收拾乾淳未坠文。
送田钟台殿读省觐南还四首 其四
于慎行（明代）

别恨归心总不支，蓟门烟雨送行时。离人莫折官桥柳，为我留将一两枝。
跋信中隐秋江捕鱼图
丘葵（宋代）

逸兴寄沧洲，高风落木秋。
欲携我蓑笠，渡口上渔舟。
猪头和尚赞
释了惠（宋代）

提起臭猪头，密持清净戒。
将谓足脂膏，元来少肉菜。
如何出得金华界。
寄题喻叔奇国博郎中园亭二十六咏 其十 花屏
杨万里（宋代）

锦障豪华笑騃童，松图冷淡恼山翁。玉山颓处谁扶著，花作屏风倚暖红。
舟程苦迟
白玉蟾（宋代）

水马轻便胜陆行，冲风遡水反多程。
溪流诘曲成千摺，云色阴晴没十成。
颂十玄谈·转位
释印肃（宋代）

剑树刀山喝使摧，十波罗蜜印灵台。
光轮无尽奚边表，不是贪嗔根得来。
华亭百咏 其十二 秦女祠
许尚（宋代）

狼秦崇苛政，有女亦蒙冤。欲吊兴亡事，神应耻重论。
杂兴
陆游（宋代）

灰中火如萤，燎原从此始。
元气一点存，危疾亦不死。
夜坐评史 史记
方一夔（宋代）

迁史驰驱纵复横，不烦绳削自天成。后来纵欲修良史，法度森严敢变更。
适意
赵汝鐩（宋代）

右倾老瓦盆，左持离骚经。
一杯读一句，既醉还复醒。
好月飞入坐，伴饮到天明。
林下乐如许，钟鼎鸿毛轻。
汉长门词四首 其一
柯九思（元代）

阿娇初入汉宫时，金屋承欢春昼迟。欲学新妆重览镜，如今羞画翠蛾眉。
晚憩田家
骆宾王（唐代）

转蓬劳远役，披薜下田家。山形类九折，水势急三巴。

悬梁接断岸，涩路拥崩查。雾岩沦晓魄，风溆涨寒沙。

心迹一朝舛，关山万里赊。龙章徒表越，闽俗本殊华。

旅行悲泛梗，离赠折疏麻。唯有寒潭菊，独似故园花。
周鸣宇参知寿母八十时参知以赐养家居
游朴（明代）

诞从南岳旧夫人，笑阅桃开八十春。殿诰五花光赐服，宫墙三徙卜芳邻。

承颜有子如曾史，维翰生神亦甫申。行看将雏朝紫极，不嫌青鸟送书频。
下第用小莲夜坐韵二首 其二
殷葆诚（清代）

伤心迟暮总无聊，枉说南湘与北潇。月自娟娟花自好，琼楼辜负紫云箫。
明发陈公径过摩舍那滩石峰下十首
杨万里（宋代）

我从灵洲来，惟见芳草渡。
兼葭随水远，旷野无立树。
挂席上真阳，好山忽无数。
好山如隐士，避世不自露。
不应官道傍，乃有见山处。
借识卫叔玠，未睹乐彦辅。
石峰难再得，舟过更回顾。
新乡城西昔送李学宪于鳞至此感怀 其一
谢榛（明代）

路出新乡烟树重，石桥曾别李攀龙。谩言谢朓惊人句，独立秦高落雁峰。
草茫茫－惩厚葬也
白居易（唐代）

草茫茫，土苍苍。苍苍茫茫在何处，骊山脚下秦皇墓。

墓中下涸二重泉，当时自以为深固。下流水银象江海，

上缀珠光作乌兔。别为天地于其间，拟将富贵随身去。

一朝盗掘坟陵破，龙椁神堂三月火。可怜宝玉归人间，

暂借泉中买身祸。奢者狼藉俭者安，一凶一吉在眼前。

凭君回首向南望，汉文葬在霸陵原。
贺圣朝（己未三月六日）
吴潜（宋代）

捷书夜半甘泉去，报天骄膏斧。摩空铜垒，闸流瞿滟，扫清云雾。

摩兰飞馘，焉耆授首，谩夸称前古。须知开庆，太平千载，方从今数。
北行别人
谢枋得（宋代）

雪中松柏愈青青，扶植纲常在此行。
天下久无龚胜洁，人间何独伯夷清。
义高便觉生堪舍，礼重方知死甚轻。
南八男儿终不屈，皇天上帝眼分明。
送杨郎中唐员外奉使湖南
徐铉（宋代）

江边微雨柳条新，握节含香二使臣。两绶对悬云梦日，

方舟齐泛洞庭春。今朝草木逢新律，昨日山川满战尘。

同是多情怀古客，不妨为赋吊灵均。
蓟门不遇王之涣郭密之因以留赠
高适（唐代）

适远登蓟丘，兹晨独搔屑。贤交不可见，吾愿终难说。

迢递千里游，羁离十年别。才华仰清兴，功业嗟芳节。

旷荡阻云海，萧条带风雪。逢时事多谬，失路心弥折。

行矣勿重陈，怀君但愁绝。
访赵东野
戴复古（宋代）

朅来问讯病维摩，花满溪堂竹满坡。
发秃齿危俱老矣，人高诗苦柰穷何。
四山便是清凉国，一室可为安乐窝。
犹有忧时两行泪，临风挥洒湿藤萝。
和李曼修孺职方谢梓守张靖子立龙图游春
冯山（宋代）

潼川侈风俗，一春事嬉游。太守与民乐，高会邀良俦。

年丰廷无与，日夕为欢谋。宾从相追随，景物多访求。

名园布芳郊，宝刹依重丘。红旗肃冠盖，画鼓翻倡优。

人情殊未央，春意亦少留。最后司马至，为罗东山羞。

观棋缓带閒，试茗澄心幽。猖狂但醒醉，感慨还唱酬。

清尊未放手，急景如转头。分司饱馀味，经世忘远忧。

来时蚕始眠，归看场中麰。人生苟适性，不羡万户侯。

丈夫负壮气，安知饿填沟。得志位卿相，失时归田畴。

纷纷素所轻，大半登瀛洲。肯为五斗米，折腰趋道周。

区区事笔砚，顶踵称恩庥。酒酣且勿去，为我新声讴。
留侯祠
王昙（清代）

子胥鞭楚楚不绝，留侯入秦秦即灭。英雄为报一家仇，何苦漂流万人血。

胥不得佐太子建，良不得佐韩王成。不为赤松走，几为猛犬烹。

功人功狗两无益，徒受亭公谩骂名。张良不食谷，李泌不娶妻。

早欲祠黄石，何如老白衣。君不见五湖范蠡载西施，一舸鸱夷去已迟。

鲁连不忍秦皇帝，密铸亡秦一柄捶。
莲叶舟图
杨士奇（明代）

若人有道者，脱迹凡尘中。身轻御一叶，消摇若乘空。

仰接三光近，前望十洲通。超然游汗漫，不与世人同。
邵武宴瞿通判致语口号
方岳（宋代）

肯驾缇屏入古樵，熙春山更绿岧嶢。
人如第二泉清冷，路亦无多秋泬寥。
碧色玻璃供笑语，黄云{左禾右罢}稏入歌谣。
山城斗大能留否，见说弓旌有特招。
瓶梅
陈宓（宋代）

为怕凋零不忍栽，问云何处正初开。
小窗尽日看春至，短帽无人彻夜陪。
光景长如新月上，杖藜懒向小园隈。
最怜飞玉朝来见，不怪狂风急雨催。
重阳后一日亲友会饮於沧洲以初九未成旬重阳
程公许（宋代）

雅志厌闤阓，考盘乐郊墟。
言归憩桑梓，不惮躬拮据。
岁晚此棲宿，佳气郁扶舆。
淫雨度阳节，晴云吐月梳。
独酌良亦佳，所思在群居。
晨兴喜复晴，草具何可徐。
黄花有余馥，白酒无多储。
清滩蛰雷吼，轻霞彩幄舒。
翳然林水间，舒啸天籁虚。
雪髯醉先起，众宾且踌躇。
人生有定分，适意不愿余。
衣食粗能给，吾当赋遂初。
相期晚节坚，结社同樵渔。
同张侍御宴北楼
储光羲（唐代）

今之太守古诸侯，出入双旌垂七旒。朝览干戈时听讼，

暮延宾客复登楼。西山漠漠崦嵫色，北渚沉沉江汉流。

良宵清净方高会，绣服光辉联皂盖。鱼龙恍惚阶墀下，

云雾杳冥窗户外。水灵慷慨行泣珠，游女飘飖思解佩。

苍苍低月半遥城，落落疏星满太清。不分开襟悲楚奏，

愿言吹笛退胡兵。轩后青丘埋猰貐，周王白羽扫欃枪。

期君武节朝龙阙，余亦翱翔归玉京。
鸿禧观次高横槎韵 其一
赵孟坚（宋代）

逍遥微物累，出处任天真。薄宦已陈梦，青山犹故人。

鉴湖凉不暑，荷叶净无尘。往往入图画，扣舷攲角巾。
相如涤器图
唐寅（明代）

琴心挑取卓王孙，买酒临邛石冻春。
狗监犹能荐才子，当时宰相是闲人。
清勤堂前后老桂七株家大人花时觞客各赋长歌小子亦附作
梁启心（清代）

年来买得宅一区，十亩不足五亩余，风廊水槛交萦纡。

莳花种亩非自娱，岁时往往扶篮舆。中间古桂凡七株，百年外物无生枯。

自有此屋此树俱，想见侍御手植初。宅为顾且庵先生故居。

一株北堂高扶疏，瘦藤作骨霜为肤。一株南荣青模糊，棱棱硬叶当轩铺。

旁有一株尤绝殊，盘根拔起孙枝粗。再岁已见爪角舒，欲与老干相撑扶。

小园叠石流清渠，三株压檐如覆盂，蔽亏白日森阶除。

其一僻在墙东隅，偃蹇不肯受束拘。著花虽好人罕誉，有若逸士逃空虚。

株株似此皆画图，凉露一夕香纷敷。满堂满室连井闾，后洋街里风呵嘘，恍踏月路临天衢。

我闻青桂之馆仙所都，又闻金粟之龛佛所居。非仙非佛此境无，眼前忽复周吾庐。

若不痛饮真蒙愚，平生招隐繁有徒。墙头过酒不待沽，折简立至群欢呼。

黄雪点点黏尊壶，饱花气似餐醒醐。阿爷大笑拉髭须，看客醉梦骑蟾蜍。

朗吟直到日脚晡，诗成绕树乐只且。明年此会不可孤，乞与大椿扬灵符，不尔恐被花揶揄。
和庞公谢子鱼荔枝
蔡襄（宋代）

霜鳞分不登枯肆，丹实全应胜木奴。
欲效野芹羞献去，敢期佳什坠骊珠。
云谷合记事目效俳体戏作三诗寄季通 其三
朱熹（宋代）

庄舍宜先立，山楹却渐营。泉疏药圃润，堰起石池清。

早印荒田契，仍标别户名。想应频检校，祇恐欠方兄。
为郎画眉
柳如是（明代）

龙脑翠袖不飘逼，恐郎兰香退蕸色。风仙红甲不弹遮，疑郎柳叶沾桃花。

画成绛仙十斛倩，十二玉楼死郎面。风流不画亦迷魂，绮帐莺含消几咽。

羡杀三生抛情种，知被谁家肉屏拥。妖才艳色俱花身，珠作庾信壁江总。

金脱赠郎不郎搜，绣被覆郎为郎愁。
美斯侄谋同予归营沙贝祖居诗嘉其志
陈子升（明代）

尔念流离久，慨然思本源。能依先世泽，即见累朝恩。

天籁空南郭，清风洒石门。纵令归未得，何敢忘斯言。
宿甘棠馆
储嗣宗（唐代）

尘迹入门尽，悄然江海心。水声巫峡远，山色洞庭深。

风桂落寒子，岚烟凝夕阴。前轩鹤归处，萝月思沈沈。
漓之水
曾丰（宋代）

逮固罔功，不逮宁罔罪。
谁谓匪诖，又谁谓无悔。
离哉离哉，固云{爻下换心}哉，
宁固云憝哉。离哉离哉，
固云夬哉，宁固云{左马右兑}哉。
夏日小宴
陆游（宋代）

横吹铜笛苍龙声，双奏玉笙丹凤鸣。
已判百年终醉死，要将一凤压愁生。
旋移画舫破山影，高卷朱帘延月明。
试问炎歊在何许，夜阑翻怯葛衣轻。
泊吴兴西观音院
秦观（宋代）

金刹负城闉，閴然美栖止。
卞山直穹窿，苕水相依倚。
霜桧郁冥冥，海棕鲜薿薿。
广除庇夏阴，飞栋明朝晷。
溪光凫鹜边，天色菰蒲里。
绪风传昼焚，璧月窥夜礼。
泄云彗层空，规荷监幽沚。
艅艎烟际下，锺磬林端起。
聱牙戏清深，嶔崟扑空紫。
所遇信悠然，此生如寄耳。
志士耻沟渎，征夫念桑梓。
揽衣轩楹间，啸歌何穷已。
又次韵四首 其一
刘挚（宋代）

于此登临称谢公，湘南奇观欲吟穷。天沈暮鸟烟氛外，山抱春城雾雨中。

陂岸放车看宛转，寺檐飘铎送玲珑。老僧已许炎蒸日，为借清风解簟筒。
句
李冶（唐代）

经时未架却，心绪乱纵横。
已看云鬟散，更念木枯荣。
鞞鼓喧行选，旌旗拂座隅。
不睹河阳一县花，空见青山三两点。
逍遥咏
宋太宗（宋代）

香汤沐浴更斋清，运动形躯四体轻。
魔鬼自然生怕怖，神魂必定转安宁。
从无入有皆真实，去住何难妙最精。
五行聚散归一体，灵源不用苦煎烹。
岁暮书事十二首
张耒（宋代）

千载伤顽俗，遗风耿未忘。
陈荒丘击鼓，魏褊女缝裳。
远客防猜嫉，官居备寇攘。
妻儿怪多喜，清洛有归艎。
送李校书趁寒食归义兴山居
白居易（唐代）

大见腾腾诗酒客，不忧生计似君稀。

到舍将何作寒食，满船唯载树阴归。
喜白发为陈师复赋
钱惟善（元代）

勋业无毛散似樗，青铜欣见二毛初。
中郎兴动秋风起，太傅诗毛壮岁余。
皎皎易污时一沐，星星难染漫千梳。
等闲得此无情物，自有忘忧满架书。
集贤宿直寄中书李梁二舍人
杨亿（宋代）

耿耿银釭照直庐，西风黄叶满庭除。
愁心不忍闻宾雁，病眼犹能拾蠢鱼。
欹枕微吟空展转，绕廊闲步自踌躇。
铜龙漏滴传钩盾，玉兔光芒射绮疏。
薄宦久淹沧海郡，故交多入紫垣居。
洛阳已在拜尘后，宣室那逢膝席初。
投阁寂寥深自愧，抱关憔悴擬何如。
宁思西掖五花判，且補河东三篋书。
桑梓任抛万里外，蓬莱试住十年馀。
释之不调嵇康懒，终待休官学灌蔬。
次明道先生閒来无事不从容韵
张天赋（明代）

鸢鱼飞跃道形容，花柳名园绿更红。疆域世途原自异，乾坤物我大家同。

诞登周岸棱层上，凝望尼丘咫尺中。立日梅花天历定，秪今何处认英雄。
对雪有怀
赵蕃（宋代）

颇怪风能急，还疑雨不成。
疏疏闻夜半，璀璀及天明。
安否妻子念，乖难兄弟性。
谁令负湖海，政使落蛮荆。
蕲春听琵琶五首 其五
孔武仲（宋代）

夜如何其夜未央，山城斗转星煌煌。收琴插拨各无语，酒美不知春漏长。
雨夜怀邓孝威
戴王缙（清代）

憔悴何时已，思君苦未休。乱山残树影，野水暮云秋。

雨逐江声黑，虹明夕照收。何时重把袂，清梦自悠悠。
挽林武博二首 其二
刘克庄（宋代）

畴昔论交四十霜，知公出处我尤详。召来空赏凌云赋，麾去全疏偃月堂。

近寄丽蔘怜老病，忽吟楚些隔存亡。从今野叟凝尘几，无复三溪字数行。
次韵吴明可见寄
王十朋（宋代）

闽楚相望天一涯，思公不见见公诗。遥知人在凝香处，正是梅公驿使时。

紫帽清源游已倦，落霞孤鹜看无期。它年杖屦天台去，采药寻桃荐寿卮。
宿鼓山寺方丈·其一
徐熥（明代）

维摩丈室绝尘氛，坐对珠龛演梵文。
松际窥人孤嶂月，山中留梵半床云。
疏钟出寺过林隐，怪鸟啼春彻夜闻。
真性由来爱空寂，名香亲向殿前焚。
重建神秀楼
林表民（宋代）

慨昔淳熙初，忠定守郡时。树楼城南门，众秀皆来归。

插空缭千峤，注海合两溪。云眉扁古隶，蛟凤跃出飞。

西瞻建标霞，东頫采菊篱。循环一甲子，天假兹良期。

象贤宣祖烈，布政轶吏师。乘暇陟危级，更新敞前规。

肆开落成宴，镫月交明辉。杰栋小芳桂，修梁薄辛夷。

空阔渺纳纳，青红湿离离。太平毕文简，庆历元厚之。

猗彼三硕辅，勋业畴或非。公今继其躅，岁月几推移。

魏谟宝遗笏，郑武缁旧衣。过者登斯楼，咸诵金石词。

却笑楚臣作，空因秋气悲。
横吹曲辞。折杨柳
翁绶（唐代）

紫陌金堤映绮罗，游人处处动离歌。阴移古戍迷荒草，

花带残阳落远波。台上少年吹白雪，楼中思妇敛青蛾。

殷勤攀折赠行客，此去关山雨雪多。
御赐真赞师演成四偈
释宗杲（宋代）

常住不住，是真实义。
一幅丹青，辉天鉴地。
寿成惠圣慈佑太皇太后合端午帖子
卫泾（宋代）

边头传吉语，井络报平安。
今岁端辰别，慈颜一笑欢。
西江月
向滈（宋代）

竹寺青灯永夜，江城黄叶高秋。当时文物尽交游。

更为笛声怀旧。牢落一生羁思，风流万斛诗愁。强邀从事到青州。酒病绵绵越瘦。
续黄子温读陶渊明诗十首 其二
刘敞（宋代）

羽轻鲜知福，地重每贪祸。有以羲皇民，居然北窗卧。

此意俗莫悟，将非首阳饿。
再至魏县而魏尹未还赋此奉寄兼以为谢
王慎中（明代）

行役不遑安，飘飘同逆旅。晨发旰未休，仆夫谯相语。

旱气起烦云，骄尘长新暑。素衣已尽化，挥汗欲成雨。

名城暮自投，倦翼非斯举。邑吏忽来趍，司门不吾禦。

阴沉华馆静，鹊巢俟鸠处。坐享庖廪供，水火求辄与。

窃食惭本心，爱此民性古。再至已如归，转忆东道主。
生宝信常前杏花盛开置酒招同官以诗先之
卷刚中（宋代）

晴光先已媚帘栊，炫书那堪杏吐红。
柳色半分高致外，鸟声全在艳香中。
催科共喜钱初减，种艺须闻麦已丰。
官府吾侪亦云暇，可来携榼对东风。
白云晚望
黎民怀（明代）

仙山多白云，渺与天汉接。何当持赠人，秋风同一叶。
仇鸾
严遂成（清代）

年少嗣侯掌戎政，平生八佩将军印。贻厥之力能读书，文故要钱武惜命。

马市开后丑跳梁，蚁穿蜂拥隳边墙。朝易马去暮突入，夺马转夺军衣粮。

谁为此议罪祸始，鸾也乃授俺答指。箭纛小信盟家奴，金币阴谋结义子。

僭拟垂舆赫道旁，一鹅白金三两强。恣睢抑买皇亲第，骄蹇平吞麦福庄。

铁浮图来风雨急，尾追追不及。誇张斩获捷书闻，橐驼十匹首五级。

百戏横陈歌舞酣，新鬼故鬼环营泣。通寇事发帝命申，促牧符敕疽轮囷。

天何不赊一日死，吾戴吾头全其身。持斧斸孔大仓卒，悔召卧后红鬃人。
杏花 其四
王禹称（宋代）

长愁风雨暗离披，醉绕吟看得几时。唯有流莺偏称意，夜来偷宿最繁枝。
南溪别业
蒋冽（唐代）

结宇依青嶂，开轩对绿畴。树交花两色，溪合水同流。

竹径春来扫，兰尊夜不收。逍遥自得意，鼓腹醉中游。
赠歌人
武元衡（唐代）

仙歌静转玉箫催，疑是流莺禁苑来。

他日相思梦巫峡，莫教云雨晦阳台。
文渊阁前芍药数本甚盛次韵二首 其一
王缜（明代）

晴云天外阁轻阴，紫禁沉沉路转深。嫩叶当阶翻翠幄，秾花向日露丹心。

玉盂异色偏承宠，金鼎调时不费寻。从此翰林添故事，倚栏终日伴闲吟。
秋馆
叶坤厚（清代）

蟋蟀吟秋馆，空庭欲二更。茶烟风乍静，作露月初明。

一榻坐花影，乱山围水声。夜凉人不寐，孤鹤伴凄清。
玉连环（一落索）
贺铸（宋代）

别酒更添红粉泪。促成愁醉。相逢浅笑合微吟，撩惹到、缠绵地。

花下解携重附耳。佳期深记。青翰舟稳绣衾香，谁禁断、东流水。
谢焕书记画
释元肇（宋代）

住寺近郊台，禅林扣遍回。门从斋后闭，客自雨中来。

静胜方知妙，吟成不敢催。相思渺何许，时展画图开。
燃霞绷观书因题
弘历（清代）

岂无绛蜡将银烛，爱此荧荧古与稽。刘向传经宁我事，居然天禄照青藜。
太乙宫迎驾
任希夷（宋代）

侵夕犹烦雨洒尘，銮舆才御霁不分。
龙颜喜动双黄繖，花帽装成五采云。
清跸一声天下喜，箫诏九奏世间闻。
侍臣扈从沾天宴，亲举尧觞更一欣。
窝集行恭和圣制元韵
刘纶（清代）

一发无崇冈，一掌无大陆。美哉洵吉林，得地皆灌木。

木生太古阅世频，有若鼻祖见耳孙。号为窝集钜细别，兹山绝特尤离群。

傍厓谁辟土囊口，巨灵前驱五丁后。密荫翩疑鸾鹄停，缪枝瘦似蛟蛇走。

尔时霜气渲红青，倪黄小稿无能名。又如拥涂万斿纛，灵威护辇良可徵。

清音上度迦陵鸟，遥光下发岱舆草。脱叶罗疏讶雨花，马头乱点人争道。

虚翠沾衣不知处，檐卜优昙本无树。两丸日月东复西，溟濛一气惟仙雾。

春秋八千孰推此，众香国拟无遮比。不材木植何有乡，大海微沤能著几。

就中松塔多离奇，巍巍七级知谁为。尽斫根柯求粟粒，落实弃材奚取斯。

出山共诧须眉清，袖中谡谡天风声。佳境目食苦难写，龌龊空惭拾橡行。
初泊世彩
施枢（宋代）

不问萧条传舍空，来欹客枕听西风。
一庭明月无人筦，秋在梧桐落叶中。
谦侍者之天童
释月涧（宋代）

长庚峰顶展炊巾，白日青天海岳昏。痛棒当机连架打，低声道我是师孙。
新冬
朱淑真（宋代）

日一北而万物生，始知天意在收成。愚民未论祁寒理，往往相为嗟怨声。
次韵何叔信书斋梅花
赵蕃（宋代）

坐对窗中帙，起寻檐外花。
因之观物化，藉以发天葩。
一笑故无恙，百年终匪他。
端殊苦心士，志失鬓先华。
赠方仁声
潘良贵（宋代）

学道悠悠未见功，敢言凡质有仙风。
他年一钵江湖去，先向苕溪访葛洪。
送宇文迁明府赴洪州张观察追摄丰城令
刘长卿（唐代）

送君不复远为心，余亦扁舟湘水阴。路逐山光何处尽，

春随草色向南深。陈蕃待客应悬榻，宓贱之官独抱琴。

倘见主人论谪宦，尔来空有白头吟。
寄题刁经臣润州园亭
梅尧臣（宋代）

新作城边圃，陂原上下斜。
竹多刘裕宅，松接戴顒家。
山色不须买，江流何处涯。
但邀东海月，莫听五更鸦。
新复燕居庙成敬和忠宪先师废院诗
秦镛（明代）

龟山嫡派紫阳翁，脉演梁溪日再中。三十年来兴废事，道南祠畔转春风。
寄呈座主李左史三首
程公许（宋代）

丝絇趁晓紫宸朝，悯俗超然曲远游。
富贵傥来心止水，隐思不耐鬓先秋。
谁知皓首太玄草，独对青山大白浮。
只恐万牛勤挽致，未须封户橘千头。
念奴娇·江南春暮
李孝光（元代）

江南春暮，看麦枯蚕老，故乡风物。缟袂青裙桑下路，笑动斜阳村壁。鹅鸭比邻，牛羊日夕，父老头如雪。桑麻旧语，宁论汉庭人杰。谁办草草杯盘，朱樱绿笋，逸兴尊前发。冉冉年华吾老矣，目送孤云明灭。拾穗行歌，摘瓜抱蔓，此事真毫发。逢君轰饮，与吾唤取明月。
论交
李复（宋代）

市井苟喜毫{嫠女换百}亲，节义动以肝胆许。
余耳兆乱在交初，管鲍论财偶多与。
情伪安能尽一言，是非必欲期千古。
尼父已远不得复，梦寐恍惚与神遇。
苦雨
林宽（唐代）

霪霖翳日月，穷巷变沟坑。骤洒纤枝折，奔倾坏堵平。

蒙簦来客绝，跃甃噪蛙狞。败屐阴苔积，摧檐湿菌生。

斜飞穿裂瓦，迸落打空铛。叶底迟归蝶，林中滞出莺。

润侵书缝黑，冷浸鬓丝明。牖暗参差影，阶寒断续声。

尺薪功比桂，寸粒价高琼。遥想管弦里，无因识此情。
当时
舒大成（清代）

玉箸严催金叵罗，当时欢会总如何？燕辞华馆无回信，叶落横塘有去波。

晓日轩窗闲梦少，晚凉庭院别怀多。露桃花下三年客，肠断秋来一曲歌。
淳熙八年春帖子词·太上皇帝合六首
崔敦诗（宋代）

今岁东皇作意迟，春朝恰近上元期。
长生宫殿花开了，便放人间十万枝。
和孙莘老将赴太平二首
王令（宋代）

先生素志已形诗，弟子何妨鼓瑟希。
时若伊周方有任，命如孔孟可无归。
要终四海乘槎去，高谢西山食粟非。
此道难言身未果，且当从世共依违。
蓝田溪杂咏二十二首 其十五 东陂
钱起（唐代）

永日兴难忘，掇芳春陂曲。新晴花枝下，爱此苔水绿。
颂古三首
释师远（宋代）

不是风兮不是颠，长街短巷走如烟。
院里有斋常记得，时时挂在口皮边。
自衡岳至福严寺二首 其一
刘摰（宋代）

晓指禅关入翠屏，烟岚金碧旋疏明。旁看阴壑溟濛失，斗上云梯伛偻行。

漫兴独于元子惬，诗怀容与谢公评。区区出处劳分别，朝市山林各有情。
文相生辰祝寿
强至（宋代）

盈数号良月，应锺飞律灰。
当年凝间气，此际毓元台。
出契千龄运，居为百辟魁。
智多全德水，位峻冠朝槐。
经世雄门盛，熙邦钜业开。
赉商名掩傅，平蔡略轻裴。
肃物严秋去，充闾庆旦来。
最谁兴善颂，蒙顾实微才。
圭衮荣长亭，松筠岁不摧。
相阶常焕耀，岩石镇崔嵬。
适限縻官句，无缘荐寿杯。
应天五福外，更愿事康哉。
闻砧短述
胡俨（明代）

凉风袅袅天宇清，寒蝉无声促织鸣。邻家入夜动砧杵，正是满空秋月明。

明月高悬雨初歇，闺中白练新如雪。才闻遽使客心惊，断续更阑转凄切。

老夫蒙恩有赐衣，授衣不起故园思。即今幸逢太平世，古来多寄边城儿。
余两过湖湘皆以事阻不到南岳今自衡趋潭意谓决可一到又以新讨降步谅之众不果往为之怅然成两绝句 其一
李纲（宋代）

衡岳峥嵘倚太清，长时雾雨少晴明。我来却恨缘征讨，不得祝融峰上行。
西轩
韩淲（宋代）

闻道西轩整，登临识自今。溪山虽郭外，楼殿接池阴。

旧观赵岐发，新诗尹喜深。水南如此胜，吾老复关心。
登多景楼
无方（明代）

大山千丈青岧峣，长江万古铺琼瑶。
银河倒影落天堑，海门琼琼来春潮。
伟哉孙刘辈，壮志摩云霄。
只今英雄遗草木，秋霜肃杀寒不凋。
朱阑仄上横斗杓，烟峦直下明金焦。
黄鹤山空杜鹃老，鸳鸯渚冷芙蓉娇。
人间笑傲输渔樵，犹将举废论前朝。
万岁岭，千秋桥，月明尚有人吹箫，月明尚有人吹箫。
和故旧招馆
张明中（宋代）

牢落诗盟寒欲灰，非君怀抱若为开。
未阑樽酒论文意，拂榻应须有待来。
送姜道士归南岳
贯休（唐代）

松品落落，雪格索索。眼有三角，头峭五岳。若不居岳，

此处难著。头僮貌蛮名鄙彼，葫芦酒满担劣起。

万里长风啸一声，九贞须拍黄金几。落叶萧萧□杳□，

送师言了意未了。意未了，他时为我致取一部音声鸟。
卜算子·漫兴
辛弃疾（宋代）

千古李将军，夺得胡儿马。李蔡为人在下中，却是封侯者。
芸草为陈根，笕竹添新瓦。万一朝家举力田，舍我其谁也。
次韵秦凤山旧岁颁历喜雪
顾清（明代）

初元新朔遍尧天，衔袖彤庭快睹先。武接夔龙曾此地，梦回霄汉已三年。

卿云又属赓歌里，飞雪应消喜气前。白首长林更何事，只将多稼拟春田。
【越调】斗鹌鹑_歌姬教坊驰
乔吉（元代）

歌姬
教坊驰名，梨园上班，院本诙谐，宫妆样范。肤若凝脂，颜如诙丹，香肩凭玉楼，湘云拥翠鬟。罗帕分香，春纤换盏。
【紫花儿】扶彪煞东风桃李，吸留煞暮雨房栊，吃喜煞夜月阑干。向尊席之上，谈笑其间，意思相攀，且是娘剔透玲珑不放闲，不枉了唤声妆旦。尽可以雾幌云屏，酒社诗坛。
【天净沙】眉儿初月弯弯，鞋儿瘦玉悭悭，脸儿孜孜耐看。琵琶弦慢，青衫泪点才干。
【尾】丽春园门外是浔阳岸，最险是茶船上跳板。一句话悔时难，两般儿爱处拣。
诫儿侄八百字
范质（宋代）

去上初释褐，一命列蓬丘。
青袍春草色，白紵弃如仇。
适会龙飞春，王泽天下流。
尔得六品阶，无乃太为优。
凡登进士第，四选升校雠。
历官十五考，叙阶与乐俦。
如何志未满，意欲凌云游。
若言品位卑，寄书来我求。
省之再三叹，不觉泪盈眸。
吾家本寒素，门地寡公侯。
先子有令德，乐道尚优游。
生逢世多僻，委顺信沈浮。
仁宦不喜达，吏隐同庄周。
积善有馀春，清白为贻谋。
伊余奉家训，孜孜务进修。
夙夜事勤肃，言行思悔尤。
出门择交友，防慎畏薰莸。
省躬常惧玷，恐掇庭闱羞。
童年志於学，不惰为箕裘。
二十中甲科，赪尾化为虬。
三十入翰苑，步武向瀛洲。
四十登宰辅，貂冠侍冕旒。
备位行一纪，将何助帝酞。
即非救旱雨，岂是济川舟。
天子未遐弃，日益素餐忧。
黄河润千里，草木皆浸渍。
吾宗凡九人，继踵升官次。
门内无百丁，森森朱绿紫。
鵷行洎内职，亚尹州从事。
府掾监省官，高低皆清美。
悉由侥倖升，不因资考至。
朝迁悬爵秩，命之曰公器。
不蚕复不穡，未尝勤四体。
虽然一家荣，岂塞众人议。
颙颙十目窥，龊龊千人指。
借问尔与吾，如何不自愧。
戒尔学立身，莫若先孝弟。
怡怡奉亲长，不敢生骄易。
战战复兢兢，造次必於是。
戎尔学干禄，莫若勤道艺。
尝闻诸格言，学而优则仕。
不患人不知，惟患学不至。
戒尔远了耻辱，恭则近乎礼。
自卑而尊人，先彼而后己。
相鼠与茅鸱，宜鉴诗人刺。
戒尔勿旷放，旷放非端士。
周孔垂名教，齐梁尚清议。
南朝称八达，千载秽青史。
戒尔勿嗜酒，狂药非佳味。
能移谨厚性，化为凶险类。
古今倾败者，历历皆可记。
戎尔勿多言，多言者众忌。
苟不慎枢机，灭危从此始。
是非毁誉间，适足为身累。
举世重交游，凝结金兰契。
忿怨容易生，风波当时起。
所以君子心，汪汪淡如水。
举世好承奉，昂昂增意气。
不知承奉者，以尔为玩戏。
所以古人疾，蘧蒢与戚施。
举世重任侠，俗呼为气义。
为人赴急难，往往陷刑死。
所以马援书，殷勤戒诸子。
举世贱清素，奉身好华侈，
肥马衣轻裘，扬扬过闾里。
虽得市童怜，还为识者鄙。
我本羇旅臣，遭逢尧舜理。
位重才不充，戚戚怀忧畏。
深渊与薄冰，蹈之唯恐坠。
尔曹当悯我，勿使增罪戾。
闭门敛踪迹，缩首避名势。
名势不久居，华竟何足恃。
物盛必有衰，有隆还有替。
速成不坚牢，亟走多颠踬。
灼灼园中花，早发还先萎。
迟迟涧畔松，郁郁含晚翠。
赋命有疾徐，青云难力致。
寄语谢诸郎，躁进徒为耳。
题村舍呈德瞻友 其三
刘锜（唐代）

清风叶叶映黄鹂，绿暗红稀半掩扉。我以忘言静思虑，子规犹道不如归。
渔歌子 其四
王士禄（清代）

认簖敲冰下短叉。北风猎猎背蓬遮。炊荻叶，蔽芦花。

拥妇呼雏醉晚舣。
次方式成壶山韵
刘克庄（宋代）

图经云此有神仙，曾见壶公跳入年。
斫木人多山渐瘦，结庵僧去石谯眠。
鸟归半岭衔斜日，樵返疏村起远烟。
君若能抛尘里事，一龛共占野云边。
二友
陆游（宋代）

剩储名酒待梅开，净扫虚窗候月来。
老子幽居得二友，人间万事信悠哉！
访新城宰
万俟绍之（宋代）

野花香细绿阴成，风着征衫暑尚轻。
流水有声如学语，乱山无数不知我。
柘林叶尽蚕初熟，麦陇人行雉不惊。
少驻篮舆聊问俗，儿童亦说长官清。
刘正之宜楼四章 其三
黄干（宋代）

君家两宁馨，翠竹栖鸾凤。筦簟燕新居，孔释复抱送。
秋怀十首
陈师道（宋代）

昨日山中云，今朝山下雨。
牛羊没禾黍，蟋蟀促机杼。
磨刀洗盆瓮，社腊不胜数。
岂无聚歛吏，触手丞相怒。
婺源溪行
吴颢（清代）

沿山一棹婺溪行，山色苍苍溪水清。拟到黄州说风景，小茅篷底浪花声。
和王太学见赠 其四
祝允明（明代）

三载相看有别离，春鸿秋燕不同时。我寻松菊去方急，君会风云行莫迟。
再韵奉酬 其三
杨公远（宋代）

杨花一任雪漫天，清坐钩帘对篆烟。应是日长诗酒罢，困来閒向北窗眠。
兴元府园亭杂咏 武陵轩
文同（宋代）

水从前岩来，转入后溪去。中间载酒下，各到客前住。

醉后皆恍然，再来无觅处。
和刘后村梅花百咏
方蒙仲（宋代）

含章遗迹杳难详，汉苑唐都更可伤。
说与诗人莫嘲咏，梅花眼见几兴亡。
华山上沙里访徐昭法先生隐居
陶孚尹（清代）

华山幽绝处，高士此岩居。铜狄增新恨，金陀感旧书。

三湘吟思迥，九畹墨痕疏。造访空车骑，孤标邈不如。
往王顺山值暴雨雷霆
苏舜钦（宋代）

苍崖六月阴气舒，一霔淫雨如绳粗。霹雳飞出大壑底，烈火黑雾相奔趋。

人皆喘汗抱树立，紫藤翠蔓皆焦枯。逡巡已在天中吼，有如上帝来追呼。

震摇巨石当道落，惊嗥时闻虎与貙。俄而青巅吐赤日，行到平地晴如初。

回首绝壁尚可畏，吁嗟神怪何所无。
河
丁谓（宋代）

擘华凿龙倾，长源接杳冥。
润应逾九里，清必契千龄。
箭浪奔霆电，荣光焰日星。
圣皇图奥事，真祖有祥经。
集于昌龄之舍
孔平仲（宋代）

一醉昏昏万不知，黄昏促席夜深归。明朝惟见家人说，昨夜归时雪满衣。
试院春晴
陈与义（宋代）

今日天气佳，忽思赋新诗。
春光挟晴色，併上桃花枝。
白云浩浩挟，天色青陆离。
余霏遇晚日，彩翠纷新奇。
天公出变化，惊倒痴绝儿。
逶迤或耐久，美好固暂时。
平生一枝筇，稳处念力衰。
澹然意已足，却赴青灯期。
和王总干韵
卫宗武（宋代）

碑铭细读识前人，贻后无非旧典刑。
宦业传家守清白，儒科继祖播芳馨。
絷驹共叹淹场藿，鸣鹿终当歌野芩。
千古斯文应不泯，待将辞藻掞天庭。
资福训童行颂 其十七
释怀深（宋代）

拳手相交不可为，粗豪非是出家儿。遭人唾面须揩却，到底饶人不是痴。
山居杂诗九十首
曹勋（宋代）

小庵筑桐柏，宛在艮山位。
数峰直远目，一水绕石地。
门径连主山，松篁接空翠。
贵客下北阙，喜话卜邻计。
偈倾一百六十九首
释智朋（宋代）

双林示灭诳何人，无际真空净法身。
活向春风裹埋了，万年千载不成尘。
残句千层高阁侵云汉
苏轼（宋代）

千层高阁侵云汉，双派清流透石岩。
石穴吟
刘树堂（清代）

陡绝羊肠道，崖居半壁悬。虹桥浮石磴，铁锁相勾连。

仰观犹惴悚，凿险孰使然。征士视耽耽，悉索惫经年。

居高宁不畏，失足坠重渊。水深陷犹后，火热避于前。

烽烟何日靖，王道荡平平。闬闳安旧宅，稳步听流泉。
仲春樱桃下同许损之小饮因以赠之
郭祥正（宋代）

君不见古人悲歌愁杀人，一片花飞减却春。径须沽取就花饮，暂时烂醉陶天真。

借令黄金大于斗，岂买人间百年寿。但愿青春永不归，更得沧溟化浓酒。

朝酌弗乾，暮倾弗竭。东向浮桑采日枝，西入瑶池浴明月。

枯桐三尺安足弹，重华去矣薰风寒。夷齐耻食首阳粟，屈子徒佩潇湘兰。

噫吁嚱哉贤与愚，同归一死胡为乎。共君极饮且烂醉，指点世路皆虚无。

许损之，尔为我满斟，我为尔高吟。相逢莫恨晚，结交贵知心。

坐看南山一片雾，忽成千里万里之春阴。
绝句六十四首
张伯端（宋代）

月才天际半轮明，早有龙吟虎啸声。
便好用心修二八，一时辰内管丹成。
拔蒿二绝示诸生 其一
李东阳（明代）

委巷回风多暮尘，阶前老蒿长刺人。呼童荷锸相料理，忽见庭花放锦新。
校猎同支使作
刘敞（宋代）

长郊被山泽，积雪净林皋。杀物天时武，从禽士气豪。

飙尘遂车天，鹰隼乱旌旄。壮节排苍极，欢声激怒涛。

兴馀生鼻火，空阔散风毛。狡穴无遗噍，穷巢或暗嘷。

中原遂除害，汗马敢辞劳。劝赏车行炙，均恩士籍糟。

归涂喧鼓吹，馀勇属鞬櫜。快意当如此，君看岁月滔。
路凤冈民部第中牡丹冬开寄题四首 其三
于慎行（明代）

一朵宫云百宝栏，不妨人作艳阳看。同时桃李皆零落，赢得天香耐岁寒。
赠心上人
释居简（宋代）

一抹新霜雁背寒，满庭疏雨客衣单。苦心莫负韦编绝，岁晚归来语夜阑。
陪柏中丞观宴将士二首
杜甫（唐代）

极乐三军士，谁知百战场。无私齐绮馔，久坐密金章。

醉客沾鹦齐，佳人指凤凰。几时来翠节，特地引红妆。

绣段装檐额，金花帖鼓腰。一夫先舞剑，百戏后歌樵。

江树城孤远，云台使寂寥。汉朝频选将，应拜霍嫖姚。
百丈有感
钱时（宋代）

不染东华一点尘，桑麻满眼土风淳。如何林下无嘉客，却有西湖浩荡春。
太常乐章三十首其三皇帝奠幣奏瑞文之曲
杨亿（宋代）

淳精育物，瑞木成文。
元气陶冶，非烟郁纷。
玄贶昭格，至和所薰。
登歌裸献，肸蠁如闻。
东巡台湾恒春
丁日昌（清代）

东瀛已是天将尽，况到东瀛最尽头。海水自来还自去，罡风时发复时收。

徙薪曲突知谁共，衔石移山且自谋。饱听怒涛三百里，何人赤手掣蛟虬！
浣溪沙 春暮
刘令右（清代）

满庭槐影石纹凉。雨过帘栊午梦妨。柔风无力伴梳妆。

春去无踪留不住，飞来花片识行藏。游丝空自绕枝长。
送师厚
吕陶（宋代）

毳冕登车后，薰琴易柱时。遐方新视听，赤子系安危。

罗网难投足，锥刀渐削肌。激昂忠论发，络绎奏封驰。

有意同休戚，无心计险夷。海倾身亦禦，山转力须支。

沸鼎忧鱼烂，沈疴待药治。正邪双辩起，义利两涂知。

帝德终柔远，天聪善听卑。丁宁询使指，劳来及坤维。

大法图公共，憸言恶诡随。弊从经岁积，恩许一朝釐。

治体今殊昔，仁声喜换悲。方期讲原本，何暇语毫釐。

虎噬犹吾怯，蝇营漫尔为。阴功符监佑，直道拥祥禧。

行色青云栈，英游白玉迟。是非都一笑，归旆卷晴曦。
分韵得风字
释德洪（宋代）

鸥寒争浴暮雨，舟闲放纵江风。一幅花光平远，谁藏觉范诗中。
水调歌头
汪莘（宋代）

谁与玩芳草，公子未西归。天然脱去雕饰，秋水落芙蕖。发轫朝脱东壁，弭节夕脱西极，故国入踌躇。梦里不知路，南斗正扶疏。

鸩不好，凤不利，忆三闾。算来何事，苦道岁晏孰华余。首拜东皇太乙，复次云君司命，高曳九霞裾。山鬼正含睇，慕我欲何如。
寄王子寿
蒋琦龄（清代）

梅花晚飞翻，归楫循江汜。风尘黯损神，乱离迫暮齿。

延颈恋朋知，合沓岁月驶。词坛久阔疏，悠悠殆二纪。

螺州雪后晴，延缘独葭苇。跫然闻足音，肩舆冲泥滓。

樽酒展素心，时事从掌指。漆室伤怀抱，涕泪痕满纸。

干戈老莱衣，洗然贱朱紫。忠爱本性成，爵禄心则死。

天聪辟四门，国运隆任姒。诸公颇用心，骏骨谅已市。

斯人国之桢，文章固小技。芝兰不言芳，讵合败荆杞。

未登白玉盘，永为老圃耻。崎岖全躯命，吾衰亦久矣。

早年识璠玙，孤芳陋桃李。新文更起予，罪言弥奇伟。

论都策滇事，所见无彼此。岂惟臭味同，出处固相似。

潇湘连洞庭，极目春千里。美人天一方，濯足娟娟水。

寂寥身后名，一笑但相视。
怀人诗七首 其二 彭文宇广文
陈肇兴（清代）

文字风流老郑虔，一官爱客苦无毡；诸生散后烽烟起，不识何人肯赠钱！
侠客行·朝入主人门
何景明（明代）

朝入主人门，暮入主人门，思杀主雠谢主恩。
主人张镫夜开宴，千金为寿百金饯。
秋堂露下月出高，起视厩中有骏马，匣中有宝刀。
拔刀跃马门前路，投主黄金去不顾。
【双调】寿阳曲_春将暮，花
马致远（元代）

春将暮，花渐无，春催得落花无数。春归时寂寞景物疏，武陵人数春归去。
一阵风，一阵雨，满城中落花飞絮。纱窗外蓦然闻杜宇，一声声唤回春去。
云笼月，风弄铁，两般儿助人凄切。剔银灯欲将心事写，长吁气一声欲灭。
磨龙墨，染兔毫，倩花笺欲传音耗。真写到半张却带草，叙寒温不知个颠倒。
从别后，音信绝，薄情种害煞人也。逢一个见一个因话不说，不信你耳轮儿不热。
从别后，音信杳，梦儿里也曾来到。问人知行到一万遭，不信你眼皮儿不跳。
心间事，说与他，动不动早言两罢。罢字儿碜可可你道是耍，我心里怕那不怕。
人初静，月正明，纱窗外玉梅斜映。梅花笑人休弄影，月沉时一般孤另。
八千里，愁万缕，望不断野烟汀树。一会价上心来没是处，数不得待跨鸾归去。
研香汁，展素纸，蘸霜毫略传心事。和泪谨封断肠词，小书生再三传示。
实心儿待，休做谎话儿猜，不信道为伊曾害，害时节有谁曾见来，瞒不过主腰胸带。
江梅态，桃杏腮，娇滴滴海棠颜色。金莲肯分迭半折，瘦厌厌柳腰一捻。
思今日，想去年，依旧绿杨庭院。桃花嫣然三月天，只不见去年人面。
蝶慵戏，莺倦啼，方是困人天气。莫怪落花吹不起，珠帘外晚风无力。
他心罢，咱便舍，空担着这场风月。一锅滚水冷定也，再撺红几时得热。
相思病，怎地医？只除是有情人调理。相偎相抱诊脉息，不服药自然圆备。
心窝儿兴，奶陇儿情，低低的啀声相应。舌尖抵着牙缝冷，半合儿使的成病。
香罗带，玉镜台，对妆奁懒施眉黛。落红满阶愁似海，问东君"故人安在"？
青纱帐，白象床，晚凉生月轮初上。谁家玉箫吹凤凰，教断肠人越添惆怅。
如年夜，人乍别，角声寒玉梅惊谢。梦回酒醒灯尽也，对着冷清清半窗残月。
蔷薇露，荷叶雨，菊花霜冷香庭户。梅梢月斜人影孤，数薄情四时辜负。
琴愁操，香倦烧，盼春来不知春到。日长也小窗前睡着，卖花声把人惊觉。
因他害，染病疾，相识每劝咱是好意。相识若知咱就里，和相识也一般憔悴。
櫂歌九章寄彭鹤林
白玉蟾（宋代）

岸上酒旗舞，寒芜生秋风。
谁家六七童，手持金芙蓉。
南乡子 其六 席上戏赠女伶文玉
尤侗（清代）

珠箔舞蛮靴。浅立氍歈宛转歌。忽换猩袍红烛艳，瞧科。

锦伞将军小黛蛾。

鬒发尚盘螺。一瓣丝鞭燕尾拖。为待情人亲解取，谁何。

春草江南细马驮。
杂歌谣辞·苏小小歌
张祜（唐代）

车轮不可遮，马足不可绊。
长怨十字街，使郎心四散。
新人千里去，故人千里来。
翦刀横眼底，方觉泪难裁。
登山不愁峻，涉海不愁深。
中擘庭前枣，教郎见赤心。
玲珑山
袁说友（宋代）

颇怪玲珑景，浑疑雷雨穿。
灯分岩下径，目骇洞中天。
傍磴莓苔合，环山草木鲜。
白云时欲下，烟锁闭神仙。
次韵子瞻新城道中
苏辙（宋代）

春深溪路少人行，时听田间耒耜声。
饥就野农分饷黍，迎嫌尉卒闹金钲。
闲花开尽香仍在，白酒沽来厌未清。
此味暂时犹觉胜，问兄何日便归耕。
留别松山观察以皇恩只许住三年为韵 其七
余文仪（清代）

白日去鼎鼎，青鬓换华颠。政绩无可纪，素餐年复年。

君恩许放归，山足尚轻便。布衣款戟门，重申旧缠绵。

愿公崇令德，报国仗大贤。
崮山
翟灏（清代）

北山例钳髡，兹谷极葱茜。瘦干突云房，交根络石面。

陡空立怪峰，凿壁开飞殿。古像兀虚光，危阶直悬线。

当门虎豹雄，灵状咄百变。凌竞阻复前，望望不知倦。
蒙河南刘大夫见示与吏部张公喜雪酬唱，辄敢攀和
许浑（唐代）

风度龙山暗，云凝象阙阴。瑞花琼树合，仙草玉苗深。

欲醉梁王酒，先调楚客琴。即应携手去，将此助商霖。
题义门胡氏华林书院
宋绶（宋代）

六阙表门荣，华林地气灵。
乌衣王氏族，玉树谢家庭。
邹鲁多亟犬，荀陈更聚星。
怡神虚室白，讲学夜灯青。
篇籍巾箱满，弦歌里巷听。
兰堂时合宴，槐市正谈经。
丹井通仙穴，西山接翠屏。
烟萝皆胜概，何日扣岩扃。
和李希言仙书事
王洋（宋代）

五年萍梗踪，所向随波流。
请言初起时，皇舆向吴头。
触目多变异，论心鲜朋俦。
愿借谷生笔，随非奕者秋。
忆昨元年中，紫墟拜松楸。
抢攘逃贼庭，敛退勇自收。
况知蹖駮才，岂副英俊求。
摧折纵府仰，旋涩难调柔。
放意山水间，恐合成穷搜。
人事喜乖误，奔茫赴南州。
每缘身外交，不惬心事幽。
有时尘壤际，独羡沧海舟。
平生欲往愿，梦想从这游。
近者明诏宽，汰核真良谋。
飞集任凫雁，纵遣无半留。
乃得陪高人，一散百虑忧。
艰难健儿贵，武爵轻公侯。
吾徒合何如，甘分宜相投。
况彼四士者，高清怀远邱。
雍容秦中吟，激烈塞上讴。
得失有如此，飘零晤良游。
次韵戴成叔
陈著（宋代）

蟋蟀秋乃鸣，反舌不鸣夏。
天地如草亭，万物寄虚架。
达人穷物理，嗜理如嗜炙。
动静各有诗，油然会心舍。
新安送陆澧归江阴
刘长卿（唐代）

新安路，人来去。
早潮复晚潮，明日知何处。
潮水无情亦解归，自怜长在新安住。
寇莱公祠
王十朋（宋代）

油水江头寇相祠，凛然如坐庙堂时。精忠一点不负国，枯竹知公人不知。
母氏生日阴晴晏温夜后虽小雨或作或止而帖然
孙应时（宋代）

草草称觞寿我亲，每惭天意俯从人。
连宵又似去的雨，淑景偏回此日春。
富贵何如长得健，诗书元自不羞贫。
秫田五亩犹堪酿，愿作尧天百岁民。
戏咏石饼
程本立（明代）

我心匪石不可转，炼石作饼心弥坚。自看一丸凝白雪，谁将五弥补青天。

缩葱侍御世所鄙，全椒道士骨已仙。铅金砂汞苦难得，不如服此能延年。
大功不宰
释智愚（宋代）

碧玉溪头黄叶村，不闻花鸟以篱门。
憨眠似觉底时节，山月半规新叶痕。
即事
曾几（宋代）

野寺山家两寂然，小窗下有白头禅。
微风不动炉烟直，永日方中树影圆。
隐几读书长竟夕，闭门觅句可忘年。
幸无驷马高车客，触忤幽人到眼边。
月赋
谢庄（南北朝）

陈王初丧应、刘，端忧多暇。绿苔生阁，芳尘凝榭。悄焉疚怀，不怡中夜。

乃清兰路，肃桂苑，腾吹寒山，弭盖秋阪。临浚壑而怨遥，登崇岫而伤远。于时斜汉左界，北陆南躔，白露暧空，素月流天。沈吟齐章，殷勤陈篇，抽毫进牍，以命仲宣。

仲宣跪而称曰：臣东鄙幽介，长自丘樊。昧道懵学，孤奉明恩。臣闻沈潜既义，高明既经，日以阳德，月以阴灵。擅扶光于东沼，嗣若英于西冥。引玄兔于帝台，集素娥于后庭。朒脁警阙，朏魄示冲，顺辰通烛，从星泽风。增华台室，扬采轩宫。委照而吴业昌，沦精而汉道融。

若夫气霁地表，云敛天末，洞庭始波，木叶微脱。菊散芳于山椒，雁流哀于江濑。升清质之悠悠，降澄辉之蔼蔼。列宿掩缛，长河韬映，柔祇雪凝，圆灵水镜。连观霜缟，周除冰净。君王乃厌晨欢，乐宵宴，收妙舞，弛清县。去烛房，即月殿，芳酒登，鸣琴荐。

若乃凉夜自凄，风篁成韵，亲懿莫从，羇孤递进。聆皋禽之夕闻，听朔管之秋引。于是弦桐练响，音容选和，徘徊房露，惆怅阳阿。声林虚籁，沦池灭波，情纡轸其何托，愬皓月而长歌。歌曰：

美人迈兮音尘阙，隔千里兮共明月。

临风叹兮将焉歇，川路长兮不可越。

歌响未终，余景就毕，满堂变容，回遑如失。又称歌曰：

月既没兮露欲晞，岁方晏兮无与归。

佳期可以还，微霜沾人衣。

陈王曰：善。乃命执事，献寿羞璧，敬佩玉音，复之无斁。
夜飞鹊·香港秋眺怀公度
朱祖谋（清代）

沧波放愁地，游棹轻回。风叶乱点行杯。惊秋客枕酒醒后，登临点眼重开。蛮烟荡无霁，飐天香花木，海气楼台。冰夷漫舞，唤痴龙、直视蓬莱。
多少红桑如拱，筹笔问何年，真割珠厓。不信秋江睡稳，掣鲸身手，终古徘徊。大旗落日，照千山、劫墨成灰。又西风鹤唳，惊笳夜引，百折涛来。
伯牙善鼓琴
列子（先秦）

伯牙善鼓琴，钟子期善听。伯牙鼓琴，志在高山。钟子期曰：“善哉，峨峨兮若泰山！”志在流水，钟子期曰：“善哉，洋洋兮若江河！”伯牙所念，钟子期必得之。伯牙游于泰山之阴，卒逢暴雨，止于岩下。心悲，乃援琴而鼓之。初为霖雨之操，更造崩山之音。曲每奏，钟子期辄穷其趣。伯牙乃舍琴而叹曰：“善哉，善哉，子之听夫志，想象犹吾心也。吾于何逃声哉？”
剔银灯 寒檠
吴白涵（清代）

耐尽寒宵滋味。却只是、一龛斜背。低映鸳帏，高擎凤足，不是年来情思。

支颐凭几，且留待、竹炉茶沸。

冷冷清清如此。好个愁人天气。欲暗还明，频挑不焰，似这病恹恹地。

霜风又起。早逼得、光儿愈细。
骤雨宿香步
黄彦平（宋代）

阿香被召雷挟辀，飞廉受职云随宇。
冥官鬼伯俱奔走，东风作恶神灵雨。
山长已自疲荦确，泥深况复愁沮洳。
夜投古寺亟燎衣，灯烛荧煌汤湢具。
移床避漏皆相似，欲往华胥仍龃龉。
曲肱齁齁初未遑，蓐食还须戒徒御。
长年行役虽劳事，胜日登蝌或相补。
会到诸峰最上头，俯看万壑争流处。
题吴此民无游集
王义山（宋代）

逼仄怀居非丈夫，吾今语子好游乎。
沅湘到处有司马，嵩华至今谈小苏。
事会无穷闲宇宙，山川有尽眇江湖。
奇闻壮观多收拾，刮目他时看阿吴。
暮入登州
文翔凤（明代）

远山微剩黛，近岛澹留青。
海若收城市，鲛人掩户庭。
宿云如待曙，归汐解藏灵。
日母东巡至，余将摄太宁。
挽雷尚书丧归二首
陈杰（宋代）

班朝曾共多艰日，草疏相过太息时。
扶起斁伦千古痛，唤醒忠魄九原悲。
我逃微责去汶远，公坐高名出昼迟。
危急一朝还并命，举头颠厦欲安之。
郑武子删定挽章二首
吕祖谦（宋代）

博洽推诸老，胸中几石渠。
暮年终反约，精义本无余。
羲易忘言后，楞伽绝笔初。
长归应不憾，旧学尽成书。
次韵梅花 其二
李之仪（宋代）

岭上才分一寸光，群花次第促来妆。绝胜群玉山头见，须信昭仪体自香。

妙赏不逢徒老去，佳期难得为谁芳。定应痒处无人会，空怨相邀客姓王。
题林泉生卷次张汝弼韵
林瀚（明代）

空谷秋清兰有香，南山雾重豹深藏。纵然一出寻诗景，只在青松古涧傍。
显凡翊夫出示晚步武担山之作奉和 其二
杨承禧（清代）

武担残山草树傍，晚登蹀躞似平冈。云容流过锦江碧，月影飞还石镜凉。

池上私蛙偏吠主，城头野雀尽归仓。幽居自占无人觉，薇蕨如生即首阳。
肠
李商隐（唐代）

有怀非惜恨，不奈寸肠何。即席回弥久，前时断固多。

热应翻急烧，冷欲彻微波。隔树澌澌雨，通池点点荷。

倦程山向背，望国阙嵯峨。故念飞书及，新欢借梦过。

染筠休伴泪，绕雪莫追歌。拟问阳台事，年深楚语讹。
答赵紫芝
葛天民（宋代）

九月离东嘉，长安了岁华。未登杨子渡，先访葛翁家。

天作今朝雪，灯开昨夜花。一杯能强饮，不必问丹砂。
幽疥
舒岳祥（宋代）

性不耐喧聒，况遭疥痒牵。此物有朋党，一搔千窍连。

幽阴及肘有，烂漫罗胁肩。城狐及社鼠，不如汝穴坚。

蚁虱犹外患，尔独腠理穿。百药既不醒，取说聊自完。

闲邪自检束，敛容如见贤。彼亦畏天理，亦有负其顽。

既不废谈笑，亦不妨食眠。万事贵隐忍，此方老子传。
登姚奥岭望家山有感
王十朋（宋代）

昔年度兹岭，回首念慈亲。如今望云处，惟有泪沾巾。
满江红 送安晓峰侍御谪戍军台
王鹏运（清代）

荷到长戈，已禦尽、九关魑魅。尚记得、悲歌请剑，更阑相视。

惨澹烽烟边塞月，蹉跎冰雪孤臣泪。算名成、终竟负初心，如何是。

天难问，忧无已。真御史，奇男子。只我怀抑塞，愧君欲死。

宠辱自关天下计，荣枯休论人间世。愿无忘、珍惜百年身，君行矣。
云庵和尚生日烧香偈
释德洪（宋代）

妄见往来颠倒性，智入三际刹那定。即此名言是污染，知为污染心清净。

此知不属缘非缘，一丝不挂鱼脱渊。梦幻死生藏不得，永夜清宵常现前。
奉和九日登慈恩寺浮图应制
李適適（唐代）

凤辇乘朝霁，鹦林对晚秋。天文贝叶写，圣泽菊花浮。
塔似神功造，龛疑佛影留。幸陪清汉跸，欣奉净居游。
送晁元默自潭还抚二首 其二
赵蕃（宋代）

留落悲遗俗，凄凉说故家。文科君有继，世业我空嗟。

白发时今晚，青云去未赊。还家语归父，穮蓘要功加。
某天圣四年叨充乡赋明道二年夏假副车于本郡今年夏忝外计于本道寔嗣世职
文彦博（宋代）

不才惟侍高门庆，奕世皆为外计臣。乡老相逢频教我，尽忠思孝报君亲。
惜分飞 寄衣
翁瑞恩（清代）

瞥见枝头梅蕊暖。愁到眉峰寸寸。何处砧声恨。更无言语中心闷。

金剪裁成添弱线。又把吴绵细选。寄与郎如见。休论缣华同贫贱。
三峡桥
陈舜俞（宋代）

银河源源天上流，新秋织女望牵牛。
洪波欲渡渡不得，以鹊为桥诚拙谋。
胡不见庐山三峡水，此源亦接明河底。
擘崖裂嶂何其雄，崩雷泄云势披靡。
飞鸟难过虎豹愁，四时白云吹不收。
烛龙此地无行迹，六月游子披貂裘。
谁将巨斧凿大石，突兀长桥跨苍壁。
行车走马安如山，下视龙门任淙激。
寄言牛女勿相疑，地下神工犹更奇。
唤取河边作桥栋，一年不必一佳期。
送张柔直赴岳州
李纲（宋代）

荆楚通南国，巴陵据上游。江湖作襟带，民物会车舟。

丧乱经多难，荒凉但一丘。高临洞庭野，无复岳阳楼。

帝念苏疲俗，恩颁起故侯。光华剖符竹，辑睦拥貔貅。

鲁肃规模在，陶公政绩优。远师前哲训，力赞中兴谋。

群盗何难缚，侵疆傥可收。往分千里寄，为解九重忧。

我已甘衰病，君方茂壮猷。三年共幽讨，此日动离愁。

世事经纶急，渊衷寤寐求。着鞭先祖逖，悟主继千秋。

阃外资奇画，樽前失胜流。潇湘有回雁，莫遣信沉浮。
六砺三首 其二
郑思肖（宋代）

又是江空岁晚时，痛思国事独行迟。青山无语青天远，吐出丹心把向谁。
风入松
万俟绍之（宋代）

一春心事与谁同。绿聚眉峰。小楼彻夜听鸣雨，想西园、锦绣成空。栏漾金鱼池水，钩间紫燕帘风。

年时忻折海棠红。来比芳容。如今玉减香销似，怕轻寒、懒出房栊。尘满谢娘吟卷，从教飞絮蒙蒙。
戏和淳诗卷
楼钥（宋代）

琴弈心偏好，丹铅手自磨。
衰翁会同社，吾子揖余波。
歌动玉条脱，酒倾金叵罗。
好为文字饮，行乐未宜多。
夏致宏方城道中以诗见寄避地穷山秋雨仍作因次其韵
张嵲（宋代）

柴门直面排青壁，山木凋霜疏寂历。西风吹雨众山昏，声落茅檐断还滴。

每读离骚伤远游，一为迁客又经秋。四时代谢不停轨，澄江万古长悠悠。

丹枫蕙叶照岩壑，物态故欲增繁忧。诗成满岫湿烟起，寸心折尽空搔头。
题灵源洞
喻良能（宋代）

细数峰峦到石门，缓移屐齿步云根。
一樽浊酒林间坐，古木苍萝日月昏。
句
徐逢年（宋代）

贤侯作意苏民瘼，常念比邻有馁人。
金山僧院
罗隐（唐代）

根盘蛟蜃路藤萝，四面无尘辍棹过。

得似吾师始惆怅，眼前终日有风波。
赵弟
张耒（宋代）

男儿何用立奇勋，赵弟从军初不闻。
但斩郁城侯万户，不须猿臂老将军。
建昌道中阻雪越日雪霁晓行
金武祥（清代）

一夜篷窗寒澈骨，晓看千山万山雪。榜人解缆寒江边，雪深没髁肌肤裂。

篙滑淩寒竞打冰，冲撞渐听流澌活。千层细碎分琼瑶，一路琤琮奏琴瑟。

船头啸傲誇奇观，只觉诗情更清绝。茫茫四顾真无涯，到此始知天地阔。

林缺俄惊一点红，东方杲杲耀初日。
明应仲出季长近诗二首次韵寄之 其二
释德洪（宋代）

偶寻邻叟问桑麻，踏尽山矾糁径花。传得新辞春烂熳，更惊行径醉攲斜。

遥知小县少公事，想见高情照物华。尚念无家甘露灭，一蓑烟雨似玄沙。
以家事付诸儿惟不得姑苏陆氏女子消息
戴表元（宋代）

祗怜地僻少过从，更许年衰养惰慵。
行健有时寻近局。起迟尝日到高舂。
鹿皮冠野频频戴，鹅顶蔬粗款款供。
儿妇团栾俱在眼，独怜无信过吴松。
寓云居庵次韵答联上人
夏原吉（明代）

谁辟云居境，依稀古化城。狮柑霜过熟，凤竹雨来青。

石悟禅中语，钟收饭后声。我来临绝顶，一览小蓬瀛。
海棠
程琳（宋代）

海外移根灼灼奇，风情间丽比应稀。
晶莹实萼排珠琲，旖旎芳丛簇绣帷。
繁极祇愁随暮雨，飘多何计驻春晖。
沈花溪上年年意，露湿烟霞拂客衣。
运甓斋
张诩（明代）

朝运一百甓，暮运一百甓。所运不在甓，思以强吾力。

所强不在力，思以扶中国。丈夫始诞时，弧矢四方射。

经营志四海，遽肯守寻尺。朅来胡乱华，典午国步失。

温峤奋断裾，祖逖悲击楫。所志在匡时，宁干富贵适。

杏坛面周公，天门振八翼。大小道则殊，志定梦不易。

所以千载下，英风动竹帛。借问怀居徒，栖栖竟何益。
偈颂一百五十首
释心月（宋代）

渠侬家住白云乡，南北东西路渺茫。
几度欲归归未得，忽闻岩桂送幽香。
春晓招友人
王庭圭（宋代）

庭前好树宿烟浮，上有珍禽啼不休。花发乱红稠屋角，柳翻新绿出墙头。

起看霄汉知晴色，旋买壶觞办胜游。平旦争门人竞入，与君先上望京楼。
上湖至破山赠文周萧元植
顾况（唐代）

一别二十年，依依过故辙。湖上非往态，梦想频虚结。

二子伴我行，我行感徂节。后人应不识，前事寒泉咽。

一别二十年，人堪几回别。
赠青潍将谢承制
苏轼（宋代）

吾皇有意缚单于，槌破铜山铸虎符。
骁将新除三十六，精兵共领五千都。
周王常德须攘狄，汉帝雄才亦尚儒。
君学本兼文武术，功名不必读孙吴。
友人朱渊出示廷对策不顾忌讳读之使人凛凛受
戴复古（宋代）

龙墀射策对明君，忧国忠言骇见闻。
皎皎一心如白日，寥寥千古再朱云。
时危诸老皆求去，兵满三边未解纷。
要使文臣知武事，不妨王粲且从军。
古意
释文珦（宋代）

老梅何偃蹇，雪时方始花。
自守岁寒性，不肯随春华。
隐人适然见，称植溪水涯。
瘦影无阳艳，清香绝淫邪。
閒静如隐人，隐人心所嘉。
樵牧无见侵，以贻隐人嗟。
又作偈
释宗杲（宋代）

大根大器大力量，荷担大事不寻常。
一毛头上通消息，遍界明明不覆藏。
登赊月台望圭峰
李之世（明代）

凉梦初醒午后钟，高台閒眺信孤筇。微茫一带苍烟外，占断斜阳三五峰。
十台怀古 其一 姑苏台
陈琏（明代）

吴王行乐登高台，凤绡翠幕重重开。更深歌舞宴西子，飘飘丝竹云边来。

渡溪铁骑纷如簇，台上犹歌乌夜曲。曲声未断越兵来，一旦欢娱梦蕉鹿。

蛾眉零落归何处，声色迷人孰能悟。千年遗址百花洲，犹说吴王旧行路。
水调歌头·学易喜加数
佚名（宋代）

学易喜加数，富贵正当年。谁识晚成大器，信道古来然。莫叹无闻不足，官政从今艾服，知命自由天。恰合买臣愿，好著祖生鞭。藏学问，通今古，冠英贤。管取一名一第，行折桂枝先。未数奉书朱穆，窃笑表微拭镜，接武引群仙。生日年年庆，绛老愿齐肩。
王石涧赋小有洞天之诗邵青鸡和之辄次韵奉谢
何梦桂（宋代）

自怜恶石狠难鞭，归去渔樵结老缘。
野鹤分无轩上禄，醯鸡粗老翁中天。
病来摩诘非真佛，睡去希夷已半仙。
僻好自耽如嗜酒，醉乡休与醒人传。
和史侍郎游澹岩韵六首 其三
曾协（宋代）

隐士洪崖可拍肩，尚留陈迹此山巅。祇应千古人如在，陵谷高深却变迁。
陈公哲梅花百咏
戴表元（宋代）

梅下故人呼不应，石桥溪寺水泠泠。
回头听得陈惊坐，一似春风吹梦醒。
清明辇下怀金陵
王安石（宋代）

春阴天气草如烟，时有飞花舞道边。
院落日长人寂寂，池塘风慢鸟翩翩。
故园回首三千里，新火伤心六七年。
青盖皂衫无复禁，可能乘兴酒家眠。
答丹霞诸兄四章时天老人以海幢主者之席见命遣侍僧走辞作此却寄 其三
释今无（明代）

金鎞触处眼光差，若个人堪赖克家。遍地已无椎拂久，匝天空有水云赊。

轻烟漾柳丝难驻，滑雨封坭路觉遐。珍重黄鹂深树里，逼人心事乱如麻。
太仆诸僚长以见怀联句寄示奉简
边贡（明代）

滁阳亭馆秣陵槎，百里山城隔浦沙。心远自知江不限，日穷谁遣树重遮。

松间霁月宵行圃，竹里清风晚散衙。仙吏两乡俱不忝，此中惟恨少琅琊。
梁溪舟中遇吾廷介廷顺昆仲口歌送之
孙一元（明代）

吴门北下喜相寻，乍见扁舟系水浔。感慨独收今日泪，昂藏同露百年心。

高歌醉里江湖远，白发灯前夜雨深。此去秣陵如忆我，逢人还寄敬亭吟。
即事五首
郑刚中（宋代）

娟娟好是帘前竹，净绿相依乍晓时。
万叶忽惊风不定，都翻宿雨下清池。
逍遥咏 其六
赵炅（宋代）

日照光文彩，周通无不关。天恩功最大，地载莫休闲。

绝顶孤松老，飞云野鹤还。玄珠名隐奥，杳霭路岐间。
七十翁吟七言十首
方回（元代）

莫笑衰颓七十翁，老来柔外尚刚中。
评诗青眼时虽白，借酒苍颜也自红。
轻薄交游翻手雨，艰难仕宦打头风。
休官至此六逢闰，能忍穷人不送穷。
钓台
释北野（宋代）

自过羊裘七里滩，寻思欲见故人难。
殷勤借问溪边叟，近日谁来把钓竿。
宫词
张公庠（宋代）

倦饮人闲春欲回，日会多处五云开。
杨花满地东风转，半作轻球滚流来。
忆江南 其二
俞庆曾（清代）

红闺里，蝶粉晒花枝。修竹阴浓风细细，纱窗人定日迟迟。

午倦睡些时。
永日
毕仲游（宋代）

永日梅空发，夜眠分作题。不因怀北客，未折向南枝。

渡岭朝云断，缘江春路迟。如何梦中作，常胜觉来诗。
甲戌重会留越寄武康同官
董嗣杲（宋代）

湘累莫吊楚云迷，力疾喑喑客会稽。
心想同寅分席醉，身逢重会借楼栖。
今朝气象悲欢异，几种葵榴色泽齐。
水际晚凉应有赋予，藕花多处想供题。
利瓦伊桢使君自金华修讯且惠山资有谢
王世贞（明代）

春来萝薜媚深幽，猿饮鸿栖何所求。但得音书贤十部，宁将筐篚累诸侯。

山驱白石堪修馈，水酿清溪足破愁。若使郑公重仗钺，还从竹马候江头。
就王季野省父简孙子翼处士
陈方（元代）

吾庐历历楚江边，子渡江时暂泊船。须问垣墙仍好在，莫教风雨转凄然。

梦成蝴蝶随春去，愁断麒麟并冢眠。若见孙登还一笑，馀声散入薜萝烟。
诗
刘义恭（南北朝）

飞流界桂道，深林昌兰术。
贺传宪生辰
杨简（宋代）

奚必生申向岳求，卧龙山水瑞光浮。
御风天上骑箕尾，持节人间占斗牛。
岩下光芒惊走电，笔端河汉泻新秋。
精神已致鸣山雨，更愿为霖遍九州。
齐山
萧贯（宋代）

秋风秋浦断飞埃，路入齐山有梵台。
黄菊绽时君始至，紫微去后我重来。
塞翁吟·饯梅津除郎赴阙
吴文英（宋代）

有约西湖去，移棹晓折芙蓉。算才是，称心红。染不尽薰风。千桃才眼春如梦，还认锦叠云重。弄晚色，旧香中。旋撑入深丛。
从容。情犹赋、冰车健笔，人未老、南屏翠峰。转河影、浮槎信早，素妃叫、海月归来，太液池东。红衣卸了，结子成莲，天劲秋浓。
泊舟垂虹亭下沽酒举杯
韩淲（宋代）

晴林眇邈晓波平，红日埋云只漏明。少驻一篙微步去，试沽官酒句须成。
诉衷情（因见早梅作）
丘崈（宋代）

十分生味似诗人。有些子太清生。只应最嫌俗子，消瘦却盈盈。

生乍静，雪初晴。月微明。泊然疏淡，莫是无情，作个关情。
三吴漫游集唐
方凤（宋代）

孤云独鹤共悠悠，别作深宫一段愁。
万乘旌旗何处在，白云犹似汉时秋。
蝶恋花（己亥同常监游洪阳洞题肯堂壁）
赵师侠（宋代）

春到园林能几许。昨夜疏疏，过却催花雨。暖日晴岚原上路。雕鞍暂系芳菲树。

仙洞同游皆胜侣。翻忆年时，醉里曾寻句。要与龙江春作主。翩然又趁东风去。
赋王立之承奉园亭 大裘轩
释道潜（宋代）

经纶志四海，龃龉不得申。大裘纵千丈，姑覆洛阳春。
鹧鸪天
朱敦儒（宋代）

极目江湖水浸云。不堪回首洛阳春。天津帐饮凌云客，花市行歌绝代人。

穿绣陌，踏香尘。满城沈醉管弦声。如今远客休惆怅，饱向皇都见太平。